તાજેતરમાં આવેલી બોલિવૂડ ફિલ્મ બધાઈ હોમાં આયુષ્માન ખુરાનાના પિતા જિતેન્દર કૌશિકનું પ્રશંસનીય પાત્ર ભજવનાર અભિનેતા ગજરાજ રાવ છેલ્લાં ઘણાં વર્ષોથી હિન્દી ફિલ્મ્સમાં સક્રિય છે અને ફિલ્મોમાં નાના પણ મજબૂત પાત્ર ભજવતા આવ્યા છે. તેઓ છેલ્લે વર્ષ 2007માં આવેલી અનુરાગ કશ્યપની ફિલ્મ બ્લેક ફ્રાઈડેમાં ગેરકાયદેસરરીતે બંદર પર માલની ડિલિવરી કરાવનાર દાઉદ ફાંસેના વર્ષ 1993માં થયેલા મુંબઈ બોમ્બ બ્લાસ્ટના આરોપી તરીકેના પાત્રમાં જોવા મળ્યા હતા. આ સાથે જ તેમને આ ફિલ્મના પોસ્ટરમાં પણ સ્થાન મળ્યું હતું. ગજરાજ રાવ દિલ્હીનું બેકગ્રાઉન્ડ ધરાવે છે અને તેઓ પણ અન્ય સામાન્ય ભારતીયની માફક ધર્મેન્દ્ર, રાજેશ ખન્ના અને બચ્ચનની ફિલ્મ્સ જોઈને જ મોટા થયા છે. પરંતુ, ગજરાજ રાવ તેમના અભિનયની તાકાત અને મર્યાદાથી સુપેરે પરિચિત છે. તેઓ દિલ્હીના પ્રસિધ્ધ એક્ટ-વન થિયેટર ગ્રૂપમાં કામ કરી ચૂક્યા છે કે જેમાં એક સમયે મનોજ બાજપાઈ અને પિયૂષ મિશ્રા જેવા દિગ્ગજ અભિનેતા તેની સાથે જોડાયેલા હતા. ગજરાજ ભારતીય ન્યૂઝ ચેનલ આજતક માટે સ્ક્રિપ્ટ લેખન અને બોલિવૂજ ડિરેક્ટર પ્રદીપ સરકારના પણ થોડા વર્ષો સહાયક રહી ચૂક્યા છે. તેઓ વર્ષ 2002માં મુંબઈ આવ્યા અને કેટલાક પ્રોડક્શન હાઉસ માટે એડવર્ટાઈઝિંગના ક્ષેત્રે કામ કર્યું પણ, તેઓ હંમેશા અભિનેતા જ બનવા માગતા હતા માટે તેમણે હિન્દી ફિલ્મ્સમાં નાના પાત્રો તરીકે અભિનય કરવાનું શરૂ કરી દીધું. આખરે ફિલ્મ તલવારમાં એક પોલીસના પાત્રથી તેઓ લાઈમલાઈટમાં આવ્યા. આ સિવાય તેઓ યૂ-ટયૂબ પર જોવા મળતી વેબ-સિરીઝ ટીવીએફમાં પણ અભિનય કરી ચૂક્યા છે.